Jõgevalt pärit helilooja Alo Mattiisen on meie kandi inimeste jaoks märgilise tähendusega.
Mattiiseni loomingut pole siinsed inimesed unustanud, seda näitas neljapäeva õhtul peetud heategevuskontsert “Kaunimad laulud”, kus kogu saalitäis rahvast laulis enam kui paarikümne aasta vanuseid, tookord eestlastele meeletult palju tähendanud laule kaasa. Laulsid ka kümneaastased, kes taasiseseisvumise ajal polnud veel sündinudki.
Idee Jõgeva Muusikakooli Alo klass teha tuli Jõgeva linnavalitsuse, Betti Alveri muuseumi ja Jõgeva muusikakooli koostööst. Nüüd on pall n-ö veerema läinud ja alustatu tuleb õigeaegselt lõpuni viia. Alo klaver on valmis ja tuleb tema 50. sünniaastapäevaks koju tuua. Me peame raskest ajast hoolimata panustama väärtustele, mis on siin kohapeal sündinud. Kui oma panuse annab jätkuvalt Alo sünnilinn, siis lisavad oma osa ka lahked annetajad. Algatusi, mida toetame kohapeal, toetavad ka samu väärtusi hindavad inimesed kaugemal. Nii linna kui ka riigi mastaapidest lähtuvalt ei ole summa, mida vajatakse, ülemäära suur. Jõgeva Muusikakooli Alo klaveriklassi rajamine näitab hoolimist ja olulise mäletamist.
16. november 2010